Súradnice: 42°08′31″S 24°44′50″V﻿ / ﻿42,141947°S 24,747197°V﻿ / 42.141947; 24.747197

**Car Simeonova gradina** (bulh. Цар Симеонова градина, doslova *Záhrada Cára Simeona*) je mestský park ležiaci v centrálnej časti mesta Plovdiv v Plovdivskej oblasti v južnom Bulharsku. Park má štatút pamiatky parkového umenia.

Iné názvy
---------

Park je známy aj pod názvami **Car-Simeonova gradina** (bulh. Цар-Симеонова градина, doslova *Záhrada Cára Simeona*), **Gradska gradina** (bulh. Градска градина, doslova *Mestská záhrada*), **Gradina „Car Simeon"** (bulh. Градина „Цар Симеон", doslova *Záhrada „Cár Simeon"*), alebo **„Izloženie"** (bulh. „Изложение", doslova *„Výstava"*).

Poloha
------

Park sa nachádza v centrálnej časti mesta Plovdiv, južne od pahorku Sachat tepe na mieste bývalého osmanského pohrebiska. Susedí s námestím „Centralen" (bulh. площад „Централен", doslova *Centrálne námestie*) z ktorého vedie do parku niekoľko vchodov.

Charakteristika
---------------

Ide o veľký verejný park v centrálnej časti Plovdivu založený Lucienom Chevallazom v roku 1892. Základné dizajnové prvky parku, vrátane veľkého jazera sa zachovali od jeho založenia až do súčasnosti. V parku sa konali koncerty hudby, tanečné aj spevácke iniciatívy. V letnom období sa na jazere prenajímali veslice pre návštevníkov a premávala aj výletná loďka pre 16 pasažierov. V zimnom období sa na jazere konali zápasy v ľadovom hokeji. Pri jazere sa už od založenia parku nachádzal obľúbený bufet.

Po založení koncom 19. storočia a na začiatku 20. storočia bol park otvorený od 6:00 ráno do polnoci, pričom 15 minút pred zatvorením sa v parku zvonilo na zvonec, aby boli návštevníci upozornení, že park treba čoskoro opustiť, neskôr bolo časové obmedzenie zrušené a park tak bol dostupný návštevníkom nepretržite. Spočiatku bol celý park ohradený, no neskôr bolo ohradenie odstránené.

V parku sa nachádza niekoľko jazier, množstvo fontán a pamätníkov predovšetkým bulharských duchovných vodcov. Medzi inými napríklad pamätník Georgiho Rakovského, pamätník Vasila Petleškova, pamätník Duša Chadžidekova, alebo pamätník Christa Boteva a z novšieho obdobia napríklad pamätník zakladateľa parku Luciena Chevallaza.

Dejiny
------

V roku 1891 bulharská vláda rozhodla o konaní Prvej bulharskej poľnohospodársko-priemyselnej výstavy (bulh. Първото българско земеделско-промишлено изложение – Părvoto bălgarsko zemedelsko-promišleno izloženie) v Plovdive, ktorá mala prebiehať niekoľko mesiacov od augusta do októbra 1892, pričom park mal byť miestom konania.

Založenie parku dostal do kompetencie parkový architekt švajčiarskeho pôvodu Lucien Chevallaz, ktorý bol v tom čase vedúcim odboru krajinných úprav pre Plovdiv a ktorý predtým pôsobil ako hlavný záhradník osmanského sultána Abdülaziza. Lucienovi Chevallazovi sa podarilo park vybudovať v priebehu 10 mesiacov od októbra 1891 do júla 1892. Parku sa dostalo veľkého a pozitívneho ohlasu vo svetových novinách, ktoré z výstavy prinášali reportáže.

Po skončení výstavy sa park stal hlavným mestským verejným parkom Plovdivu. Park bol spočiatku v štátnom vlastníctve, ale ešte v roku 1892 ho knieža Ferdinand I. daroval obyvateľom Plovdivu. V kniežacej vyhláške, ktorou bol darovaný, bol parku zároveň pridelený názov „Car Simeon".

V roku 1905 bol v parku vydláždený areál pri hlavnom vchode do parku a neskôr v roku 1911 bola vydláždená celá alej, ktorá park obkolesovala. Neskôr boli na jazero v parku privezené loďky na prenájom, čo park spravilo ešte atraktívnejším a zároveň táto iniciatíva znamenala začiatok športového veslovania v Plovdive. V roku 1937 sa na jazere konala aj akademická súťaž vo veslovaní. V roku 1958 bola v parku otvorená malá zoologická záhrada, tá však bola z dôvodu incidentu s návštevníkmi, pri ktorom bol zabitý medveď, zatvorená už po niekoľkých rokoch v roku 1963. V roku 1974 boli v jazere v parku nainštalované tzv. „Spievajúce fontány".

V roku 2013 bol vyhotovený plán na celkovú reštauráciu parku aj jazera a celá rekonštrukcia bola ukončená v priebehu roku 2015.

Ochrana
-------

Park bol v priebehu roku 1992 vyhlásený za pamiatku parkového umenia. Od roku 1993 je park zároveň aj v tzv. režime na ochranu historických zelených plôch v centrálnej mestskej časti.

Galéria
-------

* hlavná alej v parkuhlavná alej v parku
* jedno z jazierok v parkujedno z jazierok v parku
* hlavná alej v parkuhlavná alej v parku
* jedna z parkových alejíjedna z parkových alejí
* tzv. „Viedenský pavilón" v centrálnej časti parkutzv. „Viedenský pavilón" v centrálnej časti parku
* v centrálnej časti parkuv centrálnej časti parku
* v centrálnej časti parkuv centrálnej časti parku
* vyhliadka v severozápadnej časti parkuvyhliadka v severozápadnej časti parku
* severozápadný vstup do parkuseverozápadný vstup do parku
* jedno z jazierok v parkujedno z jazierok v parku
* pohľad na časť parku s pamätníkom Georgiho Rakovskéhopohľad na časť parku s pamätníkom Georgiho Rakovského
* pohľad na časť parku s pamätníkom Vasila Petleškovapohľad na časť parku s pamätníkom Vasila Petleškova
* pamätník Duša Chadžidekova v parkupamätník Duša Chadžidekova v parku
* herná plocha na šach v parkuherná plocha na šach v parku
* pohľad na park v noci s osvetleným jazerom a „Spievajúcimi fontánami"pohľad na park v noci s osvetleným jazerom a „Spievajúcimi fontánami"
* ranobyzantský keramický komplex v severozápadnej časti parkuranobyzantský keramický komplex v severozápadnej časti parku
* pamätník Giura Michajlova a budova vojenského klubu pri juhovýchodnom cípe parkupamätník Giura Michajlova a budova vojenského klubu pri juhovýchodnom cípe parku

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 124 – 125. (po bulharsky)
2. 1 2 3 4 5 6 7 8 9 10 11 12 13 14  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 431 – 432. (po bulharsky)
3. 1 2 3 4 5 6 7 8   *Цар Симеонова градина* [online]. plovdiv.bg, [cit. 2022-08-15]. Dostupné online.
4. 1 2 3 4 5  PLOVDIV, Visit. *Цар Симеоновата градина и Пеещите фонтани* [online]. visitplovdiv.com, [cit. 2022-08-15]. Dostupné online.
5. 1 2 3 4 5 6 7 8 9   *Lost in Plovdiv* [online]. lostinplovdiv.com, [cit. 2022-08-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Car Simeonova gradina**